સમગ્ર આણંદ જિલ્લામાં બુધવારે મોડીરાત્રે પવનના સૂસવાટા સાથે ધોધમાર વરસાદ વરસવાનું શરૂ થયું હતું અને ક્યારેક ઝડપી તો ક્યારેક ધીમી ધારે આકાશમાંથી કાચુ સોનું વરસ્યું હતું. આણંદ જિલ્લામાં આ વખતે પણ એકમાત્ર ઉમરેઠ તાલુકામાં ઓછો વરસાદ થયો છે. જ્યારે અન્ય સાતેય તાલુકાઓ હાલ તરબતર થઇ જવા પામ્યા છે. જિલ્લા પૂર નિયંત્રણ કક્ષ તરફથી મળેલી વિગતો મુજબ ગુરુવારે સવારના આઠ વાગ્યા સુધીમાં કુલ ૯૦૦ મિમિ વરસાદ નોંધાયો છે. જેમાં આણંદ તાલુકામાં ૮૫ મિમિ (સવા ત્રણ ઇંચ), ઉમરેઠ તાલુકામાં ૫ મિમિ, બોરસદમાં ૧૯૮ મિમિ (આઠ ઇંચ), આંકલાવમાં ૧૧૮ મિમિ (છ ઇંચ), પેટલાદમાં ૧૩૨ મિમિ, સોજિત્રામાં ૧૪૬ મિમિ જ્યારે ખંભાત તાલુકામાં ૬૪ મિમિ અને તારાપુર તાલુકામાં ૧૫૧ મિમિ (છ ઇંચ) વરસાદ ખાબક્યો છે. જ્યારે ગુરુવારે પણ દિવસ દરમિયાન ધીમી ધારે વરસાદ ચાલુ રહેવા પામ્યો હતો.